Πληροφορίες: Χριστίνα Σαμαρά

**Αθήνα: 15.04.2016**

**Αρ. Πρωτ.: 667**

**Προς: κ. Χριστόφορο Βερναδάκη, Αναπληρωτή Υπουργό Εσωτερικών και Διοικητικής Ανασυγκρότησης**

**Κοιν.: Γραφείο Υπουργού Εσωτερικών και Διοικητικής Ανασυγκρότησης, κ. Π. Κουρουμπλή**

**Θέμα: «Υλοποίηση προτάσεων της Ε.Σ.Α.μεΑ. που αφορούν στην τροποποίηση-βελτίωση του ν. 2643/98»**

***Αξιότιμε κ. Υπουργέ,***

Η Εθνική Συνομοσπονδία Ατόμων με Αναπηρία ενόψει της συνάντησης που θα πραγματοποιηθεί μαζί σας τη Δευτέρα 18 Απριλίου, καταθέτει με το παρόν τις προτάσεις της που στοχεύουν στην τροποποίηση-βελτίωση του ν.2643/98 που προστατεύει τα δικαιώματα των ατόμων με αναπηρία και χρόνιες παθήσεις στην εργασία.

Όπως ήδη γνωρίζετε, ο ν.2643/98 είναι ο μοναδικός νόμος που παρέχει μία στοιχειώδη προστασία στα άτομα με αναπηρία και τις οικογένειές τους σε αυτή την παρατεταμένη περίοδο της οικονομικής κρίσης. Τα κενά όμως και οι αδυναμίες εφαρμογής του νόμου έχουν δείξει ότι απαιτείται η άμεση και πλήρης αναμόρφωσή του, ώστε να δημιουργηθεί ένας νέος νόμος αποκλειστικός για την απασχόληση των ατόμων με αναπηρία, σύμφωνα με τα ευρωπαϊκά δεδομένα, ο οποίος να είναι και λειτουργικός.

Βασικές προϋποθέσεις για την υλοποίηση των προτάσεών μας είναι:

Α. Συμπερίληψη των θέσεων του δημόσιου και του ευρύτερου δημόσιου τομέα που αντιστοιχούν στο ν. 2643/98 στις γενικές προκηρύξεις του ΑΣΕΠ, ώστε να μην προκηρύσσονται από τον ΟΑΕΔ και δημιουργείται τόσο μεγάλη καθυστέρηση.

Η πρότασή μας έχει ως εξής: «Η διαδικασία πρόσληψης των προσώπων της παρ. 1β του άρθρου 1 του ν. 2643/98 όπως ισχύει σήμερα για τις θέσεις των υπόχρεων φορέων της παρ. 1 του άρθρου 3 και της παρ. 8 του άρθρου 2 του ν. 2643/98 όπως έχει τροποποιηθεί και ισχύει προτείνουμε να γίνεται από το ΑΣΕΠ στον ίδιο χρόνο που διενεργείται κάθε γενική προκήρυξη από την οποία παρακρατούνται οι θέσεις των προαναφερθέντων φορέων».

Β. Επέκταση της ευνοϊκής ρύθμισης του άρθρου 1 του ν.3454/2006 και στα άτομα με αναπηρία, η οποία ισχύει στον εργασιακό τομέα για τις κατηγορίες των πολυτέκνων και τριτέκνων, αλλά δε ισχύει για την κατηγορία των ατόμων με αναπηρία, ώστε να αποκατασταθεί μία αδικία που υφίστανται τα άτομα με αναπηρία.

Συγκεκριμένα αναφερόμαστε στην παράγραφο 3δ. του άρθρου 1 του ν.3454/2006, σύμφωνα με την οποία: «Ποσοστό είκοσι τοις εκατό (20%) των προκηρυσσόμενων θέσεων τακτικού προσωπικού και προσωπικού με σύμβαση εργασίας ιδιωτικού δικαίου αορίστου χρόνου των κατηγοριών ΠΕ, ΤΕ και ΔΕ κατά Νομαρχιακή Αυτοδιοίκηση, φορέα και κλάδο ή ειδικότητα καλύπτονται από πολύτεκνους και τέκνα πολυτέκνων και περαιτέρω ποσοστό δέκα τοις εκατό (10%) από γονείς με τρία τέκνα και τέκνα αυτών.»

Η διαδικασία επιλογής των ατόμων με αναπηρία θα είναι ίδια με την διαδικασία που ισχύει για τους πολύτεκνους και τους τρίτεκνους.

Γ. Ζητάμε τη θέσπιση διατάξεων που θα συμπεριλαμβάνουν κοινωνικά κριτήρια και μοριοδότηση για την πρόσληψη ατόμων με αναπηρία και γονέων και κηδεμόνων τους σε εποχικές θέσεις εργασίας και θέσεις κοινωφελούς εργασίας. Επισημαίνουμε ότι η νομοθεσία προβλέπει ανάλογα κοινωνικά κριτήρια για ευπαθείς ομάδες του πληθυσμού, όπως πολύτεκνοι και τρίτεκνοι, χωρίς όμως να συμπεριλαμβάνονται σε αυτές και τα άτομα με αναπηρία που βιώνουν σε πολύ μεγαλύτερο ποσοστό την ανεργία και τον κοινωνικό αποκλεισμό.

Η προσπάθεια για την αναμόρφωση του ν.2643/98 που επιχειρήθηκε φέτος, δείχνει ότι βρίσκεται σε θετική κατεύθυνση η όλη διαδικασία. Μετά την τελευταία συνάντηση που είχαμε τον Υπουργό, κ. Π. Κουρουμπλή, στην οποία είχατε παραστεί και εσείς, πραγματοποιήθηκε συνάντηση με τον κ. Καραβοκύρη, Πρόεδρο του Α.Σ.Ε.Π., ο οποίος είναι σύμφωνος με τις προτάσεις που προαναφέραμε.

Μετά τη συνάντησή μας με τον κ. Καραβοκύρη, πραγματοποιήθηκε συνάντηση με τον κ. Ι. Σπηλιωτόπουλο, Γενικό Διευθυντή Ανθρωπίνου Δυναμικού του Υπουργείου Εσωτερικών και Διοικητικής Ανασυγκρότησης, στις 25 Φεβρουαρίου 2016, με προτροπή του κ. Υπουργού, Π. Κουρουμπλή, προκειμένου να βρεθεί τρόπος να υλοποιηθούν οι ανωτέρω προτάσεις.

Δυστυχώς όμως, από τότε δεν έχει υπάρξει κάποια εξέλιξη για το αίτημά μας και ως εκ τούτου απευθυνόμαστε σε εσάς ζητώντας την άμεση, έγκαιρη και προσωπική παρέμβασή σας για την άμεση επίλυσή του.

***Αξιότιμε κ. Υπουργέ,***

Σε συνέχεια όλων των παραπάνω, ζητούμε να αναθεωρήσετε τη θέση σας με γνώμονα τα ανθρώπινα δικαιώματα των ατόμων με αναπηρία, όπως αυτά καθιερώνονται από τη Σύμβαση του ΟΗΕ για τα δικαιώματα των ατόμων με αναπηρία.

**Με εκτίμηση,**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**